Iуащхьэмахуэ теухуа фильм
«Си планетэ» телеканалымрэ Урысейм и географие зэгухьэныгъэмрэ техын яух «Урысейм и лъагапIэхэр» циклым хиубыдэ зи чэзу документальнэ фильмыр.
Ар зытеухуар Европэм и бгы нэхъ лъагэ дыдэ Iуащхьэмахуэщ. Телепрограммэхэр езыгъэкIуэкI Баклановэ Нинэ я пашэу фильмыр тезых цIыхуитхум я мурадыр зыхуэбгъэдэн щымыIэ ди щIыналъэм, абы щыпсэу цIыхухэм я хабзэм телевизореплъхэр щыгъуазэ щIынырщ.
Фильмыр щытрах, ар щызэпагъэувэж зэманым ирихьэлIауэ йокIуэкI къэралым и щIыпIэ нэхъ хьэлэмэт дыдэу 10 къыхэхыным теухуауэ Урысей псом къыщызэрагъэпэща IэIэтыр. Абы и япэ Iыхьэр — интернетым Iэ щыIэтыныр — мэкъуауэгъуэм и 30-м нэсыху екIуэкIынущ. Нобэм ирихьэлIэу Iуащхьэмахуэ папщIэ Iэ зыIэтахэр цIыху мини 100-м щIегъу икIи абыхэм я бжыгъэм къыхэхъуэ зэпытщ.
Фигу къэдгъэкIыжынщ «Урысей-10» проектым и сайтым Iэ щыфIэтын папщIэ http://10russia.ru\sights\8\741 напэкIуэцIыр къызэIухын зэрыхуейр.
Пщыгъуэш Iэсият.
